Kudiza 9
Tunateli Kuloñesha Ñahi Chiwahi Nsañu Yakudiza Hakupompa?
Neyi mwadizaña Bayibolu naChinsahu chaYehova, hadaha mwahitulukaña chadimu munsañu yejima yimwadizaña. Hakwila nawu muhetelumu chikupu, mwatela cheñi kuloñesha nsañu yakudiza hakupompa kwachipompelu. Munateli kuhetelamu chikupu neyi muhitulukilañamu chadimu.
Ilukenu mpinji niiluña dimwatela kudizila. Mpinjinyi yimwatoñojokaña chiwahi neyi munakudiza? Ntetemena henohu kanda mutachiki kuzata nyidimu, tahindi namelela neyi anyana anakami dehi? Hela chakwila himwatela kudiza mpinji yenenuku, tanjikenu mpinji yakudiza nawa bayi mwiteja chuma chidi chejima chiyikañeshuku. Dizilenuña mwiluña damwena nawa jimenu yuma yejima yatela kuyiluwañesha yidi neyi chisanji, TV ninshiña. Neyi mulomba henohu kanda mutachiki kudiza mukwakamena wanyi yuma yanodu ifuku nawa mukushinshika hakudiza Izu daNzambi.—Afwilipi 4:6, 7.
Fundenu hadi yikuma nawa diloñeshenu kulonda mwakuluhu. Sambilenu kutiyisha nsañu yejima chiyidi. Toñojokenu hamutu wansañu wudi muchibaaba hela mukapetulu, talenu nyitu yanyanya chiyinakundami kumutu wampanji nawa shinshikenu nyevulu yejima nimalwihu akuhitulukamu anakukonkomwena hayikuma yamaneni. Kuhiñahu tañenu maparagilafu ejima nawa keñenu ñakwilu yamalwihu anasonekuwu. Tañenu nsona yinatenuwu nawa toñojokenu chiyinesekani nansañu yimunakuloñesha. (Yililu 17:11) Neyi muwana ñakwilu, fundenu hamazu antesha hela nyikuku yamazu yidi muparagilafu yikuyikwasha kwanuka ñakwilu hakupompa. Nawa neyi munakeñi munateli kwimika chikasa kulonda mwakuluhu mukwihihisha mumazu enu hakupompa.
Kuhitila mukushinshika nsañu yashiyashana yitwadizaña mulungu nimulungu hakupompa, mukubombelaku yuma yayiha ‘yalema yimwasweka’ hansañu yamuBayibolu yimweluka.—Matewu 13:51, 52.
Mwatela kwikala nachaaku chamuchidinyi hakuloñesha nsañu yakupompa?
Munateli kudiloñesha ñahi hakwila mwakakuluhu hakupompa?
kmb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn